safouaneb/arywiki huggingface dataset:
پلاج مانسمان

پلاج مانسمان (ب لفرانساوية: ) كاين ف مدينة لمحمدية ف لمغريب، تايستقبل عدد كبير ديال الزوار فالصيف، لي تايميزو هو بلي راه تايجمع بين پلاج ديال الرملة و پلاج ديال الصخر في نفس الوقت، و فيه جزيرة كاتبان فلوقت ديال لماريا، و هو بلاصة معروفة عند الصيادين ف القصبة، تايمارسو فيه هاد لهواية. الاصل ديال التسمية. الاصل ديال التسمية ديال هاد لپلاج كاترجع لاسم عائلة المانية ستوطنات هاد لبلاصة، متكونة من 6 ديال لخوت، سكنو فالمغريب قبل من لحماية الفرانساوية على المغريب، فالوقت لي كان فيه التنافس الامپريالي على المغريب. لخوت مانسمان خدمو على مشروع مصنع ديال لمَّاس ف مدينة لمحمدية (فضالة قبل)، و كانو معطيين ليهم بزاف ديال لامتيازات خلاتهم يملكو بزاف دالاراضي ديال لفلاحة على الشط ديال المحمدية، ب الخصوص على الشط ديال پلاج مانسمان، ولايني الاتفاق لي كان بين فرانسا و المانيا، دفع عائلة مانسمان تتخلى على هاد المنطقة ل عائلة هيرسنت لفرانساوية. { "type": "FeatureCollection"، "features": [ "type": "Feature"، "properties": {}، "geometry": { "type": "Point"، "coordinates": [ -7. 368551، 33. 710508 ] } لبلاصة. هاد لپلاج كاين فالجماعة د لمحمدية، العمالة د لمحمدية، فالجهة ديال دار البيضا السطات، بين لپلاج ديال ميرامار، و لپلاج ديال مونيكا. بعد الماريا، كاتبان حدا لپلاج جزيرة من الحجر سميتها جزيرة مانسمان، فيها لاكواخ ديال الصيادين. السياحة. هاد لپلاج تايزوروه الناس بزاف فالصيف، من المحمدية و كازا، ب لخصوص لعائلات، حيت لعومان فيه مناسب للدراري الصغار. كاينين فلپلاج البياعة لي تايدورو، و لي تايكريو لباراسولات والكراسي والطبالي و البوݣيات والخيل للزوار، كيف ما معروف هاد لپلاج بالناس لي تايصيدو بالقصبة. التهيئة. للپلاج ديال مانسمان مافيهش كورنيش، دايرين بيه غير الكابانويات و شي قهاوي، لكن في الاعوام اللخرة، تبناو اقامات سياحية دالسكنة قريب من لپلاج، هاد لپلاج تايخوي فيه قادوس كبير خاص بالماء ديال الشتاء. البيئة. الانتقادات لي كاتوجه لهاد لپلاج قليلة مقارنة مع ليپلاج لاخرين ديال المحمدية، حيت الما ديالو تايبان صافي، لكن القادوس ديال الما دالشتا لي دارو فيه، خلى المدافعين على البيئة فالمدينة يطرحو بزاف ديال الاسئلة عليه و على الاقامات دالسكنة لي قريبة ليه.
واد بوزنيقة

واد بوزنيقة، هو واد موسمي تايخوي فلپلاج ديال بوزنيقة، تايقطع لهضبة التحتانية ديال الشاوية، و تايفصل بين جماعة بوزنيقة و جماعة الشراط، وسط لاقليم د بنسليمان لي كاين فجهة الدار البيضا سطات ف لمغريب. "type": "FeatureCollection"، "features": [ "type": "Feature"، "properties": {}، "geometry": { "type": "Point"، "coordinates": [ -7. 147107، 33. 820462 ] لموضع. تايقطع واد بوزنيقة جماعة عين تيزغة، وجماعة بوزنيقة فاقليم بنسليمان، وسط لاراضي لفلاحية ديال لمنطقة، قبل ما يوصل للمدينة ديال بوزنيقة فين كايتبناو فالجناب ديالو اقامات دالسكنة ومشاريع د لبني كبيرة. بعد ما تايخرج من لمدينة، تايقطع واد بوزنيقة لحي الصناعي ديال مدينة بوزنيقة، بعدها تايوصل للݣولف ديال بوزنيقة و تايقسمو على جوج، فالمنطقة السياحية دالشط ديال پلاج بوزنيقة، هاد لمنطقة، هيئو فيها لواد بطريقة كاتسمح للاقامات السياحية لي فالشط باش تستافد من لجمالية ديال لواد. ف لاخير تايوصل لواد للمصب ديالو بين لپلاج دالرملة ديال الشراط على ليمن، و جرف ديال لحجر مرتافع على ليسر فالجماعة ديال بوزنيقة. التضاريس. واد بوزنيقة هو واد موسمي، تاينشط بشكل كبير ف شّتوة، اما الشكل ديال لواد، فهو ضعيف ف لارتفاع ديال السفوح لي ماكايتفوتوش 15 ميترو ف ف لمنبع ديال لواد، اما لانحدار ديال السفوح، فهو قوي فالجهة ليمنة د لواد مقارنة مع الجهة ليسرة، بالنسبة للقاع ديال لواد فهو واسع شوي، و فيه بزاف ديال لڤيراجات. لما. واد بوزنيقة هو واد موسمي، تاينشط بشكل كبير فاش تاطيح الشتا، و فيه شي عيون، لما فيها قليل. لمصب ديال لواد كايتاثر ب لماريا، حيت تايعمر لمصب كامل ف لوقت ديال لمد (مارية طالعة)، و تايخوى فوقت لجزر (مارية حسيبة)، الا شي بلايص سياحية لي تايبقى فيها لما النهار كامل، بسباب التهيئة ديال لواد لي كاتحبس لما. لبيئة. واد بوزنيقة كايتميز ب لغنى لبيئي ديالو، خصوصا ف شّتوة، حيت بزاف ديال الطيور د لما و لبر، و النباتات د لما تا هوما، تايعيشو فيه، و زيد تا الزواحف و لبرمائيات بحال لفكارن د لما و الجران وغيرها، ف لوقت لي لمصب ديال لواد، هو مكان مفضل عند الطيور ديال لبحر. التلوث. مزال ماتدارتش شي دراسة مفصلة على لوضع د لبيئة ديال واد بوزنيقة، خاصة انو تايقطع لحي الصناعي ديال مدينة بوزنيقة، و تايدوز على المدينة لي فيها عدد متوسط ديال الكثافة د السكان، زيادة على لاراضي د لفلاحة لمسقية. لمصب. لمصب ديال واد بوزنيقة هو مصب واسع و محلول على لمحيط لاطلسي، تهيئات الجنبات ديالو ب لحجر والسيمة، و دارو فالجهة ليمنة ديالو مون متوسط باش يسهلو لحركة ديال لفلايك و ليخوت وقت لماريا، اما وقت لجزر، تايخوا لمصب ديال لواد، و تايبان الصخر والرملة لي ف لقاع. هاد لمصب عزيز على الطيور ديال لبحر، خاصة النوارس. لاستغلال. تايدوز هاد لواد على بزاف ديال لاراضي د لفلاحة، بالتالي تايستاغلوه لفلّاحا ف السقي فاش تايكون فيه لما، كيف ما تايستاغلو الناس ديال بوزنيقة هاد لواد باش يرميو شي نواع د الزبل، كيف ما عندو دور ف لحي الصناعي ديال بوزنيقة، حيت تايصرفو فيه شي نواع دالزبل. لواد ديال بوزنيقة تايعطي قيمة سياحية كبيرة للملعب ديال لݣولف لي تايدوز وسط منو، بحالو بحال، التجزئات د السكنة لي تايدوز حداها. واد بوزنيقة فيه مرسى صغيرة ديال لفلايك د الصيد التقليدي، و ريسطورا شعبية ديال لحوت على لواد. زيادة على ان مصب لواد مكان مفضل عند الصيادين ف لقصبة لي تايجيو لهاد لبلاصة من لمغريب كامل، هذا بالاضافة لكون مصب لواد مكان مزيان للاستجمام، خاصة فالصيف، حيت تايستقبل عدد كبير ديال السياح.
تنقية

تْنقية لحبوب، ؤلا تْنقية ف لمغريب، هي كلمة معروفة ف لمغريب، كاتعني تنقية ديال ڭاع نواع لحبوب لي غادي يستهلكوها الناس من لحجر و لوسخ و لحشرات الصغيرة لي ممكن يكونو فيها، و تا من لحبوب لخرة لي ماشي من نفس النوع، هادشي كامل بطريقة تقليدية و غير ب ليد. طّريقة. كايتدارو لحبوب ف طبسيل مسرح، من لاحسن يكون اللون ديالو بيض ولا فضي باش يبان فيه لوسخ مزيان و يسهال التحياد ديالو. بعدها كايجمعو لحبوب كاملين فجيهة وحدة ديال الطبسيل، و تايبدا لفرز ديالهم بصبعان ديال ليد للجيهة التانية ديال الطبسيل، و تايحيدو اي وسخة مازويناش تايدوزو عليها، هادشي كامل بعد ما تايكونو دوزو لحبوب ف لغربال، و خاصةً زرع. نواع د لحبوب. ف لمغريب، ڭاع نواع لحبوب كاتنقا قبل ماتستهلك ولا تْطيب، لكن تايبقا الزرع هو اكتر نوع ديال لحبوب مرتابط بهاد لخدمة، خاصة ف لمغريب لعادات لمرتابطة بتنقية. ف لمغريب، التنقية معروفة انها خدمة ديال لعيالات، حيت هوما لي كايتكلفو بمسالة تّنقية د لحبوب من لوسخ قبل ماتطيب، لكن فاش كايتعلق لامر ب زّرع كاتختالف لقضية شوي، حيت لمرا عادةً كاتعرض جاراتها باش يعاونوها ف التنقية، بسبب لكترة ديال الزرع، هادشي كامل قبل ما تغسلو و تنشفو و تطحنو. رجع تقليد معروف ف لمغريب تعيط لمرا ل جاراتها باش يعاونوها ف التنقية، و كاتوجد ليهم براد ديال اتاي، و تايبقاو خدامين و تايهضرو و كايتبالدو الاخبار، هاد العملية ديال التنقية صعيبة و كاتبغي التركيز والشوف يكون مزيان، و تا اللياقة، وغالبا ماكاتكون ف فصل صيف، ف ضّواية ولا لمرح ديال الدار، ولا ف سطح، ولا على برا قدام الدار، سيرتو ف لعروبيات و لاحياء الشعبية، حيت هاد لبلايص كاتكون فيهم لاضاءة مزيانة، ومناسبة ل هاد لخدمة
عقدة د لبراني

لعقدة د لبراني (ب نّڭليزية Cultural cringe) ف لابحات د تّقافة ؤ لانطروپولوجيا جّتيماعية، هيّا احساس ؤ عقدة ب دّونية كيكونو عند لافراد ديال شي جماعة ؤلا بلاد، لي كاتخليهوم يحتاقرو تّقافة ديال جماعتهوم ؤلا بلادهوم، ؤ يكبّرو من شان تّقافة ديال لبراني، سيرتو لي من بلاد خرة. هاد لمفهوم قريب ل مفهوم لعقلية سّتيعمارية، ؤ يقدر يتجلّا عند لافراد تا ف شكل ديال غتيراب ؤلا ستيلاب تقافي. جّماعات لي كاتبان فيهوم هاد ضّاهيرة يقدرو يعتابرو لّوغة، لّهجة، ؤ لانتاجات تّقافية ؤ لفنية ديال بلادهوم بلي عيانة خلوق مقارنة معا دياول بلدان خرين، ؤ هادشي يقدر يادي بيهوم ل اهمال تّقافة ؤ تّاريخ ديالهوم، لي كيبان ليهوم بلي ماعندوش قيمة ؤلا اهمية، ؤ ماكيستاحقش هتيمام، عكس لوغات، لهجات ؤلا انتاجات تقافية ديال لبرانيين. بزاف د لبلدان ؤ جّماعات تّقافية كانو ؤلا مازالو كيعرفو هاد لفينومين. اكتر امتيلا معروفين ف لعالم لانڭلوفوني هوما ؤسطراليا ؤ سكوطلاندا. ف لمغريب، عاداد ديال لموتقافين كيهضرو على ستيلاب تقافي غربي، ؤ تا على ستيلاب تقافي شرقي، لي كيخلي لمغاربا كيعطيو اهمية كبر ل مؤترات تقافية جاية من لعالم لغربي ؤلا من شّرق لاوسط، على حساب تّقافة لمحلية.
سلمان رشدي

سلمان رشدي (مزيود ف 19 يونيو 1947) كاتب ؤ روائي بريطاني ميريكاني من اصل هندي. لاعمال ديالو مبازية على لواقعية سّحرية ؤ تّعاويد تّاريخي، ؤ كاتهضر على لعلاقة، ؤ نّشيقاقات ؤ لميڭراج مابين لعالم شّرقي ؤ لعالم لغربي، ؤ لقيصاص ديالهوم كيطراو ف لهند. لكتاب تّاني ديال رشدي، ب عنوان "ولاد نص لّيل" ربح جايزة بوكر ف 1981. رّواية رّابعة ديالو "لايات شّيطانية" (1988) كانت مصدر ديال جادال، ؤ تسببات ف حتيجاجات بين لمسلمين. رشدي تعرّض ل تهديدات ب لقتل بسباب هاد لكتاب، ؤ خرجات فتوة ب لقتل ديالو من طاراف اية الله خوميني، لي كان لقايد لاعلا د ايران ف 1989. لحوكومة لبريطانية موراها دارت رشدي تحت حماية د لبوليس. سلمان رشدي خدا بزاف د لجوايز على لاعمال لادابية ديالو، ؤ ف 2008 كلاصاتو مجلة تايمز ف رتبة 13 ف ترتيب احسن لكتاب لبريطانيين من 1945. من عام 2000، ولا ساكن ف لميريكان، ؤ كان ؤستاد جامعي ف جامعة اموري ف ولاية جورجيا. ف 12 غشت 2022، ف لوقت لي كان كيلقي محاضرة ف نيويورك، تعرّض ل محاولة غتيال لي تّطعن فيها بزاف د لمرات ف عنقو ؤ سدرو، ؤ تّنقل فيساع ل سبيطار محلي باش يتعالج.
ويب

رّيزو رّتيلي لعالمي (ب نّڭليزية World Wide Web، بختيصار WWW) ؤلا لويب (ب نّڭليزية Web، ب معنى "شْبكة د رتيلة") هوّا سيستيم د لمعلومات لي كيخلي وتايق ؤ موارد خرة د لويب باش تكون موتاحة ف انتيرنيت. هاد لموارد كيوليو كيشكّلو بيناتهوم ريزو ديال لمصادر د لمعلومات لي مرتابطة بيناتها، ؤ مامپليمونطية فوق من ريزو مادي لي كيربط اجهيزا بحال لپيسيات ؤ سّيرڤورات ؤ رّوتورات ؤ لي كايتسما انتيرنيت. لموارد د لويب كيتعرّفو ب سيرية د لكاراكطيرات لي كاتسمّا موحديد موحد د لموضع ديال لمورد (ب نّڭليزية Unified Resource Locator، ؤلا بختيصار URL)، اولا ف لهضرة لعادية "ليان" ؤلا "رابيط" ؤلا "ادريسة د لويب". نّوع لاصلي د لوتيقة د لويب ؤ اكتر واحد باقي منتاشر هوّا صفحة د لويب مكتوبة ب لونڭاج د لماركاپ د تّيكست لفوقاني، ؤلا HTML، "هاش طي ام ال". هاد لّونڭاج د لماركاپ كيقبل تّيكست لعادي، تّصاور، ڤيديوات ؤ ؤديوات مضمّنين، ؤ سكريپتات (پروڭرامات قصار) لي كيامپلونطيو تصرفات ؤ تفاعلات معقّدة معا لخدايميا. هاش طي ام ال كيقبل تا لّيانات ؤلا رّوابط لفوقانية، لي هيّا ليانات كاتكون مضمنّة ف تيكست ؤلا تصويرة، ؤ كاتعطي اكصي ديريكت ل مورد اخور (متلاً يلا كليكا عليه بنادم كيمشي ل صفحة خرة ف لويب). سّورفاج ف لويب هيّا لعملية لي كيدير بنادم فاش كيبقا يدخل من ليان ل ليان اخور ف مواقع مختالفين د لويب. لمعلومات ف لويب كيتم طّرونصفير ديالهوم ب لپروطوكول د طّرونصفير د تّيكست لفوقاني، ؤلا بختيصار HTTP، "هاش طي طي پي". لويب تصاوب ف لاصل باش يكون سيستيم ديال تدبير لوتايق، ؤ ختارعو لموهنديس نّڭليزي تيم بورنرز لي ف 1989 فاش كان خدام ف سيرن. ؤ تّفتح ل عوموم نّاس ف 1991.
موطور د التقلاب

لموطور د التقلاب (ب نّݣليزية Search engine) هوّا صوفتوير مديور باش يقلب ف لويب، بشكل سيستيماتيكي، على معلومات محددة ب كويري د التقلاب ف لويب لي كاتكون على شكل كلمة ؤلا نص. هاد لكلمة ؤلا نّص ف لعادة كيدخلهوم خدايمي ف صندوقة د التقلاب، يلا كان لموطور د التقلاب عندو انطيرفاص. نّتيجة د التقلاب، يلا لموطور د لبحت لقا شي حاجة، كاتكون عادةً على شكل ليستة د لعناصر، بحال ادريسات د لويب، تصاور ؤلا ڤيديوات. عكس لكاطالوݣات د لويب، لي ف لعادة كيكونو مصاوبين من طاراف بنادم، لموطور د التقلاب كيجبد لمعلومات بشكل ديناميكي، حيت كيتبدّلو بشكل مستامر، بستيعمال الݣوريتم لي كيخدّم رتيلات د لويب. اي محتوى د لويب لي لموطور د التقلاب مايقدرش يانديكسيه كيتّعتابر جزء من دّيپ ويب ؤلا لويب لعميق. اشهر موطور د التقلاب ف لويب هوّا ݣووݣل، ولاكين كاينين موطورات خرين بحال بينݣ، يانديكس، بايدو ؤ ياهو! .
سيت د لويب

سّيت د لويب ؤلا لموقع د لويب (ب نّݣليزية Website) هوّا مجموعة ديال صفاحي د لويب ؤ محتوى متعلق بيها، لي كيكونو معرّفين مجموعين ب سمية د ضّومين، ؤ منشورين علّاقل ف سيرڤور واحد د لويب. من بين لامتيلا ديال سيتات د لويب معروفين كاين فيسبوك، ݣووݣل، امازون ؤ ويكيپيديا. لمجموع ديال سّيتات ؤ صّفاحي د لويب لي موتاحين ل لعوموم كيشكّلو رّيزو رّتيلي لعالمي (ب نّݣليزية World Wide Web) ؤلا لويب. كاينين سيتات خاصين ماشي عوموميين، لي كيقدرو يدخلو ليهوم نّاس غير يلا تكونيكطاو معا ريزو پريڤي، بحال سّيتات دّاخليين ديال شركات لي كيكونو مديورين غي ل لموضافين ديالهوم. ف لعادة كيكون لموقع د لويب مخصص ل شي موضوع محدد، بحال لخبار، تّعليم، لبيع ؤ شّرا، لمتعة، ؤلا صّوشل ميديا. تّخدام ديال ليانات فوقانية كيعطي لامكانية د سّورفاج وسط سّيت، لي كيبدا عادةً من صّفحة لّولانية. لخدايميا كيقدو يدخلو ل سيتات د لويب ب تخدام براوزر (ب لعربية متصفح)، لي كيكون اپليكاسيون مانسطالية ف ؤرديناتور ؤلا طابليط ؤلا سمارتفون. اول سيت بان ف لويب كان ديال لمؤسسة لؤروپية د لابحات نّووية سيرن، فين تّختارع لويب، لي بان ف 6 غشت 1991. ؤ اول ادريسة د لويب كانت http://info. cern. ch/hypertext/WWW/TheProject. html.
تغراف لويب

تغراف لويب (ب نّڭليزية Web scraping) هوّا نوع ديال تغراف دّاطا، ؤ پروصي لي واحد لپروڭرام كيجمع فيه لمعلومات بشكل ؤطوماتيكي من سيتات د لويب. تّغراف د لويب يقدر يتدار تا ب ليد من عند شخص ؤلا مجموعة د لاشخاص، ولاكين قليل فاش كيتّستعمل لمصطلح ف هاد لحالة. لپروڭرام لي كيدير تّغراف د لويب كيتسما عادةً بوت ؤلا رتيلة د لويب. هاد لپروصي كيكون ف لعادي على جوج مراحل ف كلا صفحة كيدخل ليها لبوت: طّيليشارجاج ديال صّفحة على شكل كوض هاش طي ام ال، ؤ جبيد لمعلومات لمحددة لي بغاها مول لبوت من وسط لكوض. على حساب لغاراض من تّخدام د رّتيلة د لويب، يقدرو لمعلومات لي تجبدو يتصوڤاو ف بازدوني ؤلا فيشي د اكسيل، باش يتطريطاو من بعد. على حساب لقوانين د كلا بلاد، تغراف لويب ماكيكونش ديما مسموح بيه قانونياً، ؤلا كيكون ف لمنطقة رّمادية.
سيرڤور

سّيرڤور ؤلا سرباي (ب نّڭليزية Server) ف تّحوسيب هوّا هاردوير ؤلا صوفتوير لي كيعطي واحد سّربيس ؤلا سرابس ل هاردوير ؤلا صوفتوير اخور كيتسما كليان. هاد تّسطيرة كاتسمّا موضيل كليان سيرڤور. لكليان كيصيفط طّلب ديالو ل سّيرڤور، ؤ هاد لّخر كيطريطي طّلب ؤ كيجاوب لكليان. سّرابس لي كيعطي سّيرڤور يقدرو يكونو لپارطاج ديال موارد د لويب بحال صفاحي د لويب ؤ لفيشيات، ؤلا تحوسيبات لي مايقدرش ؤلا مامبرمجش لكليان باش يديرها عندو. كاينين شلا نواع ديال سّيرڤورات على حساب لغاراض ؤ سّرابس لي كيعطي، بحال سيرڤور د بازدوني، سيرڤور د فيشيات، سيرڤور د ليميلات، سيرڤور د لويب ؤ سيرڤور د لالعاب.
فيشي

لفيشي ؤلا لفيشي د لورديناتور (ب نّڭليزية Computer file) هوّا مورد ديال ؤرديناتور لي كيتخدّم ف تخزين داطا ف ميموار ديال لورديناتور. لفيشي ف لعادي كيتعرّف ب سميتو. كيما لكلمات كيتكتبو ف ورقة، لمعلومات (داطا) كيتكتبو ف فيشي. لفيشيات يقدرو يتپارطاجاو مابين ؤرديناتورات ؤلا پورطابلات، بستيعمال ميديات قابلة ل تّحياد (بحال ؤ اس بي)، ؤلا انتيرنيت ؤلا اي ريزو بشكل عام. كاينين شلا نواع ديال لفيشيات ل اغراض مختالفين، بحال تصاور، ڤيديوات، فيشي د تّيكست، پروڭرام د لورديناتور، ؤ غيرهوم. بستيعمال بعض لپروڭرامات لخاصين، يقدر لواحد يحل لفيشي ؤ يقراه ؤلا يبدّلو ؤلا يصوڤيه، ؤ يسدو ملي يسالي. مبدئيا اي فيشي يقدر يتبدّل ل عاداد ماشي محدود د لمرات. ف لعادة لفيشيات ف لورديناتور ؤلا لپورطابل كيكونو منضّمين ب سيستيم د لفيشيات، لي كيحدد لموضع ديال كلا واحد ف دّيسك لقاسح، ؤ كيسمح ب لاكصي ؤ لحلان ديالهوم.
مسمن

لمْسمْن ولا لملوي، ولا رغايف على حساب كل منطقة، هو واحد من الاطباق المغربية المشهورة ف المغريب و الجزائر، شكل ديالها مربع ولا مدور، و كتحط فلفطور، ولا معا اتاي. التوجاد. التوجاد ديال لمسمن ساهل، لكن تايختالف من منطقة لمنطقة. تانخلطو طحين معا سميدة، و تانزيدو لخميرة و لما دافي، و تانخلطو كولشي تا يولي عجينة، تانزيتو لعجينة بزيت رومية، و تانخليوها ترتاح، فاش ترتاح تانصاوبو بيها كويرات صغار، و تانخليوهم يرتاحو مرة اخرى، من بعد تاندلكوها بليد، و تانطليوها بزيت ولا زبدة على حساب شنو تايعجبنا، من بعد تانطويوها على شكل مربع، و تانطيبوها على لمقلة، من جوايه بجوج، و كاتحط معا لعسل ولا الكوفيتير ولا املو في المغريب. لمسمن وجبة مشهورة بزاف فالمغريب، فالدار و على برى، حيت هي وجبة لذيذة عند لمغاربة، تايفطرو بيها و تاياكلوها معا اتاي، في اللول كان تطياب ديال لمسمن مرتبط بدار، لكن من بعد نتاشرتا فالزنقة بشكل كبير، و رجع من اكثر الوجبات لي تايستهلكوها لمغاربة. تاينتاشرو المحلبات لي تايبيعو لمسمن ولحرشة ف المغريب كامل، و خاصة ف لاحياء الشعبية، كيف ما تانلقاو فالسويقات ديال الاحياء الشعبية عيالات تايبيعو لمسمن فالزنقة، و هادشي بسبب طلب لمرتافع عليه من طرف لمغاربة، خاصة فرمضان، حيت لمسمن وجبة اساسية فلفطور ديال رمضان، حيت هو وجبة لي التوجاد ديالها ساهل و سريع، و ريحتها زوينة و مذاقها لذيذ عند اغلب لمغاربة، عاد زيد انها وجبة لي ماكاتكلفش بزاف ماديا، حيت التمن ديالها رخيص، متايفوتش 2 دراهم تا ل خمسين ريال للمسمنة، بلاضافة على انه تايشبع. عام 2021 كانت واحد زيادة فالتمن ديال لمسمن، رجع تايدير فشي بلايص خمسين ريال بلاصة ربعين ريال، الامر لي قلق لمغاربة شوية عام 2021 عرف المغرب حملة ديال التنمر كبيرة فمواقع التواصل لجتماعي، كان الضحية ديالها طلبة معاهد التكوين المهني، بسبب انهم تاياكلو لمسمن بزاف على حساب ما تروج ليه فهاد الحملة، الامر لي قلق شي هيئات حقوقية فالمغريب، و خلاهم ينددو بهاد القضية.
حمد لعراقي

حمد لعراقي (تولد ف 15 اكتوبر 1931 ف فاس، مات ف 2 نونبر 2020 ف كازا) كان طبيب ؤ سياسي ؤ ديپلوماسي مغريبي ف لقرن لعشرين. كان كاينتامي ل حيزب لستيقلال. حمد لعراقي كان سفير د لمغريب ل سپانيا ؤ ل لميريكان ؤ وزير شؤون لبرانية (25 ابريل 1974 – 10 اكتوبر 1977) ؤ لوزير لول (7 اكتوبر 1969 - 6 غشت 1971). ف لوقت اللي كان فيه وزير اوّل، خرجات فضيحة على 4 د لووزارا اللي تحاكمو ف قضايا د لفساد و الرشوة، من بينهم يحيى شفشاوني. حياتو. تخرّج حمد لعراقي من لافاك د طّب د پاري ف 1957. ملّي عتازل حمد لعراقي السياسة، مشا عاش ف فرانسا، و خدم فيها مستشار مع شركات كبيرة.
سيدي فارس

سيدي فارس (بلامازيغية: ⵙⵉⴷⵉ ⴼⴰⵔⵙ) هوّا دوّار مغريبي تابع ل جماعة اسني، ف لاقليم د لحوز، جيهة مراكش اسفي. لارتفاع ديال هاد الدوّار هو تقريبا 1800 ميطرو، و جاعلى بعد شي 70 كيلوميطر من مراكش. فيه ستة ديال الدواور، اللي هوما: اڭادير، تازلڭة، تامسولت، فتيزغت، تادمامت، و فتالة. سيدي فارس تسمّا على لوالي الصالح اللي كاين ف لمنطقة، ومعروف دابا بالزراعة د التفاح. فيه مخيّم ديال الدولة كيݣلسو فيه الدراري الصغار ف الصيف، و عاد كاين ديور سياحية للناس اللي عزيز عليهم الجبل والسياحة ف الطبيعة. لاصل د السمية. تسمّات لمنطقة على سميت لوالي الصالح "سيدي فارس بن الحسن الوريكي" لمدفون ف السفح د جبل غيغاية. هاد لوالي هضر عليه التوارخي محمد الصغير لافراني ف كتابو لمعروف "نزهة الحادي باخبار ملوك القرن الحادي"، اللي هو اهم كتاب كيهضر علة التاريخ د السعديين. لوالي الصالح سيدي فارس هضر عليه تا التوارخي لامام التعارجي ف لكتاب ديالو على لاعلام ديال مراكش و اغمات. السكان. السكان ديال سيدي فارس تيهضرو الشلحة ديال لاطلس لكبير. كيقولو باللي لاغلبية د الناس د لمنطقة شحال هادي كانو يهود شلوح، ولكن ما كاين تا دليل على هاد لهضرة. عيون لكلام.
راهوم مصاوبين من لحم

راهوم مصاوبين من لحم (ب نّڭليزية They're made out of meat) قصة قصيرة د لخيال لعلمي الّفها لكاتب لميريكاني تيري بيسون ؤ تنشرات ف مجلة ؤمني ف ابريل 1991. لقصة عيبارة على حوار مابين جوج كائنات فضائية. ف 2005 تدار منها فيلم لي تّعرض ف 2006 ف مهرجان لافلام ديال متحف لخيال لعلمي ف سياطل ف لميريكان ؤ ربح لجايزة لكبرى. ف 2010 تدار منها فيلم اخور لي تزادو فيه شخصيات خرة. ؤ تدارت منها تا مسراحية. لقصة تشهرات بزاف ف انتيرنيت ؤ تناقلوها نّاس، ؤ تطرجمات ل بزاف د لّوغات. ؤ تدكرات تا ف ابحات فلسفية ؤ ادراكية ؤ كوصمولوجية.
أمازيغي مستعرب

لامازيغي لمستعرب هوّا واحد شّخص لي لوغتو د لم هيّا وحدة من لّهجات د لعربية، ولاكين لاصل ديالو امازيغي. على حساب ناشطين امازيغيين، اغلبية د سّكان ديال شمال افريقيا، بمن فيهوم لي ف لمغريب، دزاير، تونس ؤ ليبيا عندهوم ؤصول امازيغية، ؤ هاد نّاشطين كيناضلو باش ترجع لهوية لحقيقية ديال شمال افريقيا، من لمنضور ديالهوم. تاريخ. لمصادر تّاريخية ليونانية ؤ رّومانية كاتبيّن بلي شمال افريقيا كانت ماهولة بشكل كبير من لفترة لقديمة. لبحت لاركيولوجي ف لفترات لقبلتاريخية كايبين ايضاً بلي ماكانش نقيطاع ديال سّكنة ف شمال غرب افريقيا ف مليون عام لّخرة. ف لمصادر لعربية لقديمة كانلقاو بلي شمال افريقيا، من غير مصر، كاتسمّا بلاد لبربر. هاد تّسمية تقدر تكون هيّا لاصل ديال موصطلح بارباريا لي خدّموه لؤروپيين على لمغرب لكبير تال لقرن 19. تّحول لعام من لامازيغية ل لعربية طرا بشكل تدريجي من لفوتوحات لاسلامية ف شمال افريقيا ف لقرن 7، تال لقرن 20 ؤ 21، ؤ سبابو بشكل رئيسي هوّا لپريستيج لي كان عند لعربية كا لوغة ديال دّين، ديال تّقافة ؤ لمؤسسات د دّولة، عكس لامازيغية لي ف اغلبية د لمراحل تّاريخية مالعباتش هاد لادوار على مستوى كبير. كاينين عوامل تاريخية خرة بحال لهجرة ديال بني هلال ؤ قبايل عربية خرة ل شمال افريقيا مابين لقرن 11 ؤ 13. تا ف لاندلس، على حساب بعض تّوارخيا، اغلبية د لهجرات كانو من شمال افريقيا ديال امازيغ، لي تعرّبو ل واحد دّرجة بلي نساو لؤصول ديالهوم، ؤ ولاو كيدّاعيو اصل من شي قبيلة عربية مشهورة.
پلينيوس لقديم

ݣايوس پلينيوس سيكوندوس لمعروف ب پلينيوس لقديم (مزيود ف عام 23 ؤلا 24، مات ف عام 79) كاتب ؤ توارخي فيلسوف روماني، لي كان تا كوماندان د لجيش ؤ لبحرية. اشهر و اهم عامال ديالو هوّا لكتاب لموسوعي تّاريخ طّبيعي، لي ولّا موضيل ديال كيفاش كيتقادّو لموسوعات. پلينيوس كان كيدوّز اغلبية د لوقت لخاوي ديالو ف دّراسة، لكتابة، ؤ لبحت لميداني ف لمسايل طّبيعية ؤ لجغرافية. من اهم لاعمال لخرة ديالو كتاب "لحروب لجرمانية" لي تّفقد بشكل كامل. ولاكين بزاف د تّوارخيا، بحال پلوطارخ، طاكيتوس ؤ سويطونيوس، عتامدو عليه باش يالّفو لكتوبا ديالهوم لي بقاو تال دابا. پلينيوس لقديم مات ف مدينة سطابياي، ؤ هوّا كيحاول ينقد صاحبو ؤ فاميلتو ب باطو، من بركان جبل ڤيسوڤيوس لي نفاجر ف عام 79، ؤ دمر بزاف د لمدون منها پومپي، هيركولانيوم ؤ سطابياي.
الجامعة لملكية لمغريبية د لكورة

لجامعة لملكية لمغريبية د لكورة (ب لعربية الجامعة الملكية المغربية لكرة القدم، ف لفرانساوية Fédération royale marocaine de football) هيّا لهيئة لي كاتسيّر لكورة ف لمغريب. رؤسا د لجامعة. رّئيس د لجامعة د لكورة كيتّنتاخب ف لعادة مرة ف 4 سنين. ف نونبر 2013، رفضات لفيفا نّتيجة د لجمع لعام لي ربح فيها فوزي لقجع ضد عبد لاله اكرم لي كان نساحب، ؤ طالبات ب لمعاودة ديالها. تعاودو نتيخابات ف ابريل 2014 ؤ ربح فيها لقجع مورما ترشح بوحدو.
لموسوعة لبريطانية

لموسوعة لبريطانية (ب لّاتينية Encyclopædia Britannica) هيّا موسوعة كاتصدر ب نّݣليزية، ؤ كاتّعتابر اقدم موسوعة ب هاد لّوغة. كاتعرض مجموعة د لمواضيع لمعرفية مليستية ب ترتيب الفبائي، ؤ بدات كاتخرج ف 1768 ف ادينبرا ف سكوطلاندا. لموسوعة عتامدات من لبدية على حرايفيا ف كلا ضومين، زيادة على لكتاتبيا لي كيالّفو مقالاتها. لموسوعة كاتّراجع بشكل مستامر باش تحسّن لجودة د لاسلوب ؤ دّقة د لمعلومات ديالها، ؤ كيخرجو منها نوساخ جداد بشكل مداوم باش يعكسو تّطور د لمعرفة لبشرية. نّسخة لّولة ديالها خرجات على 3 د لݣزوات مابين 1768 ؤ 1771، ب مجموع د 2500 صفحة. نّسخة تّانية كانت طموحة كتر، ؤ صدرات ف 10 د لݣزوات ب 9000 صفحة ف لمجموع، مابين يونيو 1777 ؤ شتنبر 1784. نّوساخ من تّالتة تال نمرة 15، لي صدرات ف سّبعينات د لقرن 20، زادت وسّعات لحجم د لموسوعة ؤ لمجالات لي كاتطريطيها. ف لبدية د عوام 1980 دخلات لموسوعة لبريطانية ل لعالم رّقمي، ؤ بدات كاتخرج على شكل سي دي كيتّقرا ف لورديناتور. ف 1994، دارت اول سيت ديالها ب عنوان http://www. eb. com لي كان ب لخلاص. ف 1999، بان سّيت لي كاين دابا https://www. britannica. com لي مفتوح فابور.
سپانيا لفرانكاوية

سپانيا لفرانكاوية (ب سپنيولية España de Franco) هي فترة حكم ديكتاتور فرانسيسكو فرانكو بين عام 1939-1975. تاريخ. كيفاش تاسسات سپانيا لفرانكاوية. بعد ماتبدل نظام لحكم تاع سبليونية من ملكي ل جمهوري ف 1931 كنت جمهورية ولاكين ف 1936 تمردات لجبهة لقومية لاسبانية بقيادة جنرال فرانسيسكو فرانكو بدعم من الطاليان و المانيا النازية على لجمهوريين. سقوط ديال سپانيا لفرانكاوية. مات فرانسيسكو فرانكو ف 1975 بقصور لقلب فا رجعات سبليون ل لملكية و كان لملك تاع سپانيا بعد موت فرانكو هو خوان كارلوس.
عامال أدبي مفقود

لعامال لادبي لمفقود هوّا واحد لوتيقة مكتوبة، عامال ادابي ؤلا وتيقة اليكطرونية لي نتجها شي واحد ف لماضي، و لّي على حساب لمعرفة لحالية، تا شي نسخة منها مابقات تال ليوم لحاضر. فا مايمكن نعرفو لوجود ديالها غير يلا دكراتها شي وتيقة ؤلا عامال اخور. لموصطلح ديال لعامال لادابي لمفقود كيتخدّم سيرتو ف اطار لاداب لكلاسيكي، ولاكين ولّا بشكل متزايد كيتخدم تا ف على اعمال تدارو ف لفترة لعصرية. اي عامال يقدر يولي مفقود يلا تم تّدمير نّسخة لاصلية ديالو، ؤ جميع نّوساخ لي تدارو عليها. بعض لاعمال وخا كيكونو مفقودين ل واحد لفترة، كيعاودو يتّكتاشفو، وخا غي جزئياً، على طريق لاركيولوجيا، ؤلا يلا تّلقات شي نسخة قديمة ديالها ب زّهر (بحال مكتابة ناڭ حمادي ف مصر لي تّلقات ف 1945)، ؤلا تعاود سّتيعمال ديال وراق تكتبو عليها. كيتسماو ف هاد لحالة پاليمپسيست، لي هيّا وتيقة تّمحات ؤ عاود تّكتب فوق منها، ولاكين نّص تّحتاني كيقدر يتّقرا ب طّيكنولوجيا لعصرية. اهم ميتال ديال هاد لمعاودة د لكتيشاف د عامال مفقود هوّا كتاب ديال سّياسي رّوماني كيكيرو ب عنوان "على لجمهورية". ميتال اخور هوّا لپاليمپسيست د ارخميديس لي كان عاود تّستعمل كا كتاب ديال صّلوات، ولاكين قدرو لعولاما يجبدو تّيكست تّحتاني ديالو لي جامع كتابات د ارخميديس ؤ مؤلفين خرين. كاينين كتوبا لي معروفين ب سميتهوم، ولاكين ماكاين تا شي نسخة ديالهوم، بحال كتاب ليبيكا ديال لماليك يوبا، ؤ لاعمال لخرين ديالو، لي دكرهوم عندو پلينيوس لقديم ف كتابو تّاريخ طّبيعي. شي مرات لكتّاب براسهوم كيدمّرو لعامال ديالهوم، ؤلا كيطلبو ف وصية باش يتدمّر لعامال ديالهوم مورما يموتو. هاد لبلان كان قريب يطرا ف لحالة ديال ڤيرجيل ؤ لقصيدة لملحامية لي كتب ب عنوان اينييد، ؤ معا فرانتس كافكا لي كان طلب من صاحبو ماكس بروض باش يحرق جميع اعمالو، ولاكين هاد لّخر تراجع على لوصية. ف لقديم، قبل ماتّختارع لمطباعة، كانو نوساخ محدودين د لاعمال لي مكتوبين ب ليد، لي يقدرو يضيعو ب سوهولة يلا تحرقات ؤلا تدمّرات مكتابة، سوا بلعاني، ؤلا ب لغالاط ؤلا ب لاهمال. لاعمال لي ماتدكراتش ف شي عامال اخور ماعندنا تا طريقة باش نعرفوها ؤ لوجود ديالها تّمحا من تّاريخ بشكل كامل. تّدمير لمتعمد د لاعمال لادابية نقدرو نعتابروه "جريمة ادابية" ؤلا "تخريب ادابي".
سمية علمية

تّسمية لعلمية ؤلا تّسمية جّوجية (ب نّڭليزية binomial nomenclature) هوّا سيستيم منهاجي ديال تسمية نّواع لحية ب تخدام سمية مركّبة من جوج كلمات لي كيكونو ف لعادة ب لّاتينية ولاكين شي مرات كيقدرو يتخادو من لوغات خرين (ف جميع لحالات كيكونو تابعين ل لڭرامير د لّاتينية). هاد سّمية كاتسمّا "سّمية جّوجية" ؤلا "سّمية لعلمية" ؤلا "لبينومية". شي مرات كاتسمّا بشكل عرفي تا "سّمية لّاتينية". لكلمة لّولة د سّمية كاتشير ل لڭنس ديال لكائن ؤ تّانية كاتحدد نّوع ديالو. بحال ف "هوموساپيان" (بنادم) كانلقاو هومو كاتشير ل لڭنس، ؤ "ساپيان" كاتشير ل نّوع لي هوا بنادم لي كانعرفو. ف لقديم كانو نواع خرين ديال بنادم بحال هومو نيانديرطال، هومو هابيليس، ؤ غيرهوم. لي ختارع هاد سّيستيم هوّا طبيب سويدي سميتو كارولوس لينييوس.